1. ปัจจัยความเสี่ยง

1.1 ความเสี่ยงในการประกอบธุรกิจ

ธุรกิจการพัฒนาอสังหาริมทรัพย์นับเป็นภาคธุรกิจหนึ่งที่ได้รับผลกระทบจากวิกฤตการณ์เศรษฐกิจในช่วงหลายปีที่ผ่านมาเป็นอย่างมาก
ปัจจุบันภาวะของธุรกิจการพัฒนาอสังหาริมทรัพย์จะเริ่มมีแนวโน้มปรับตัวดีขึ้น
แต่ก็ยังไม่สามารถฟื้นตัวได้อย่างเต็มที่
ส่งผลให้ผู้บริโภคยังขาดความเชื่อมั่นในการใช้จ่ายเงินมาจนถึงปัจจุบัน
แม้ว่าภาครัฐได้ออกนโยบายการเงินและการคลังเพื่อกระตุ้นเศรษฐกิจ
โดยการสนับสนุนให้ประชาชนซื้อที่อยู่อาศัยโดยการออกมาตรการต่างๆ เช่น
การให้อนุญาตให้นำเงินดาวน์บ้านมาใช้หักลดหย่อนภาษี
การลดหย่อนค่าธรรมเนียมการโอนและภาษีธุรกิจเฉพาะ
การให้ธนาคารของรัฐสนับสนุนสินเชื่อเพื่อการซื้อที่อยู่อาศัยแก่ข้าราชการ
ซึ่งปัจจัยเหล่านี้จะช่วยให้ผู้บริโภคเกิดความเชื่อมั่นขึ้นมาบ้าง
ส่งผลให้ผู้ประกอบการธุรกิจพัฒนาอสังหาริมทรัพย์จำนวนมากกลับมาพัฒนาโครงการและเพิ่มการแข่งขันด้านการตลาดมากขึ้น
ประกอบกับภายใต้การปรับปรุงโครงสร้างหนี้ของกิจการจำนวนมากในช่วง 2-3 ปีที่ผ่านมา
ทำให้สถาบันการเงินมีการนำทรัพย์สินหลักประกันที่ได้จากการปรับโครงสร้างหนี้ออกประมูลขายให้แก่ประชาชนทั่วไป
ทำให้เกิดภาวะการแข่งขันที่รุนแรงขึ้นโดยปริยาย
ทั้งนี้เนื่องจากหลักประกันดังกล่าวได้ออกเสนอขายในราคาที่ต่ำกว่า
ซึ่งปัจจัยที่กล่าวมาล้วนส่งผลกระทบต่อยอดขาย ราคา และรายได้ของบริษัทได้

อย่างไรก็ตามที่ผ่านมาบริษัท
ได้ใช้สิทธิซื้อคืนหลักประกันโครงการจากเจ้าหนี้ตามเงื่อนไขที่ระบุในแผนฟื้นฟูกิจการ
โดยเงื่อนไขราคาที่ซื้อคืนหลักประกันดังกล่าวนั้น เป็นราคาที่ต่ำกว่าราคาประเมิน
ส่งผลให้บริษัทมีต้นทุนที่ต่ำ ซึ่งเป็นการเพิ่มความสามารถในการแข่งขันของบริษัท นอกจากนั้นแล้ว
ในการวางแผนพัฒนาโครงการต่างๆของบริษัท
บริษัทจะได้มีการพิจารณวางแผนในการกำหนดราคาที่เหมาะสม แบบบ้านที่ทันสมัย ทำเลที่ตั้งที่ถูกใจ
และการให้บริการหลังการขายอย่างต่อเนื่องแก่ลูกค้า ซึ่งปัจจัยเหล่านี้
จะส่งผลให้บริษัทได้รับความไว้วางใจจากลูกค้าในการเลือกซื้อบ้านในโครงการของบริษัท
ซึ่งจะช่วยลดความเสี่ยงในการดำเนินธุรกิจของบริษัทลง

1.2 ความเสี่ยงจากการที่บริษัทอาจมีเงินทุนหมุนเวียนไม่เพียงพอ

ภายหลังจากที่ศาลล้มละลายกลางมีคำสั่งเห็นชอบกับแผนฟื้นฟูกิจการของบริษัทเมื่อวันที่ 20 พฤษภาคม
2545 บริษัทฯ ได้ดำเนินการตามขั้นตอนและกระบวนการต่างๆ ในการฟื้นฟูกิจการตามที่ระบุในแผน
ซึ่งในกระบวนการดังกล่าว
บริษัทจะต้องลงทุนก่อสร้างบ้านและพัฒนาที่ดินในโครงการอสังหาริมทรัพย์ที่มีอยู่เพื่อโอนขายให้กับลูกค้า
และในขณะเดียวกันบริษัทก็มีภาระในการชำระหนี้คืนให้กับเจ้าหนี้ตามเงื่อนไขที่ระบุไว้ในแผนฟื้นฟูกิจการ

ที่ผ่านมา บริษัทได้แก้ไขปัญหาสภาพคล่องตามแนวทางซึ่งกำหนดในแผนฟื้นฟูกิจการ โดยบางส่วนนั้น
บริษัทได้มีการกู้ยืมเงินจากบุคคลและบริษัทที่เกี่ยวข้อง นอกจากนั้นแล้ว ในปี 2547
บริษัทยังได้รับอนุมัติวงเงินสินเชื่อทั้งระยะสั้นและระยะยาวจากสถาบันการเงิน
โดยมีทรัพย์สินในโครงการเป็นหลักประกันวงเงินสินเชื่อดังกล่าว
ซึ่งเป็นผลจากการที่บริษัทสามารถปฏิบัติตามเงื่อนไขในแผนฟื้นฟูกิจการ
สามารถชำระหนี้ให้แก่เจ้าหนี้ตามแผนได้เป็นส่วนใหญ่
จึงเป็นการสร้างความเชื่อมั่นให้แก่สถาบันการเงินในการที่จะพิจารณาอนุมัติวงเงินสินเชื่อ
เพื่อให้บริษัทนำมาใช้ในการดำเนินกิจการ ทั้งนี้ ตลอดระยะเวลาที่ผ่านมานับตั้งแต่ที่บริษัท
ได้รับอนุมัติวงเงินสินเชื่อจากสถาบันการเงิน
บริษัทยังสามารถจ่ายชำระหนี้ให้แก่สถาบันการเงินได้ตรงตามที่กำหนดไว้ในเงื่อนไขสัญญากู้

1.3
ความเสี่ยงของผู้ถือหุ้นที่จะไม่มีสิทธิได้รับเงินปันผลในช่วงระยะเวลาที่บริษัทยังคงอยู่ภายใต้กระบวนการของแผนฟื้นฟูกิจการ

ตามที่ระบุไว้ในแผนฟื้นฟูกิจการของบริษัทกำหนดไว้ว่าในระหว่างการดำเนินการตามแผนฟื้นฟูกิจการจนถึงวันยกเลิกการฟื้นฟูกิจการ
ซึ่งมีช่วงระยะเวลาประมาณ 5 ปี นับตั้งแต่วันที่แผนได้รับความเห็นชอบ
ห้ามมิให้บริษัทจ่ายเงินปันผลให้แก่ผู้ถือหุ้นของบริษัทดังนั้นในช่วงระยะเวลาดังกล่าวผู้ถือหุ้นจะไม่มีสิทธิได้รับเงินปันผลจนกว่าศาลจะมีคำสั่งให้ยกเลิกการฟื้นฟูกิจการของบริษัท

1.4 ความเสี่ยงจากการที่บริษัทไม่สามารถปฏิบัติตามเงื่อนไขที่ระบุไว้ในแผนฟื้นฟูกิจการ

จากการที่ศาลมีคำสั่งเห็นชอบด้วยแผนฟื้นฟูกิจการของบริษัทเมื่อวันที่ 20 พฤษภาคม 2545
ส่งผลให้บริษัทเข้าสู่ขบวนการฟื้นฟูกิจการ ซึ่งบริษัทต้องปฏิบัติตามแผนฟื้นฟูกิจการเป็นระยะเวลา 5 ปี
นับตั้งแต่ศาลมีคำสั่งเห็นชอบด้วยแผนฯ
ทั้งนี้แผนฟื้นฟูกิจการได้กำหนดเงื่อนไขของการพ้นจากการฟื้นฟูกิจการไว้
รวมทั้งการชำระหนี้ให้กับเจ้าหนี้กลุ่มต่าง ๆ
ซึ่งเมื่อบริษัทได้ปฏิบัติครบถ้วนตามเงื่อนไขของแผนฟื้นฟูกิจการแล้ว
ก็สามารถยื่นคำขอต่อศาลเพื่อพ้นจากการฟื้นฟูกิจการได้ก่อนครบกำหนดระยะเวลาของแผนได้

ทั้งนี้การปฏิบัติให้เป็นผลสำเร็จตามเงื่อนไขของแผนฟื้นฟูกิจการขึ้นอยู่กับปัจจัยภายนอก
ที่อยู่นอกเหนือจากการควบคุมของบริษัท เช่น สภาพเศรษฐกิจ อำนาจการซื้อของผู้บริโภค
และสภาวะการแข่งขัน
ซึ่งหากไม่เป็นไปตามที่คาดการณ์ไว้อาจส่งผลกระทบต่อรายได้ของบริษัททำให้บริษัทอาจไม่สามารถชำระหนี้ให้แก่เจ้าหนี้ได้ตามที่กำหนดไว้ในแผนฟื้นฟูกิจการ
ซึ่งจะมีผลให้บริษัทต้องกลับไปอยู่ในสถานะก่อนการฟื้นฟูกิจการ และอาจถูกเจ้าหนี้ฟ้องล้มละลายได้
อย่างไรก็ตามที่ผ่านมาบริษัทสามารถดำเนินการชำระหนี้ให้กับเจ้าหนี้ตามแผนฟื้นฟูกิจการได้เป็นส่วนใหญ่และได้รับการปรับลดเงินต้นและดอกเบี้ยค้างจ่ายตามแผนได้เป็นจำนวนมาก
โดยภาระหนี้ตามแผนฟื้นฟูกิจการที่ปรากฏในงบการเงินปี 2547 คงเหลือจำนวนเพียง 121.06
ล้านบาทเท่านั้น ซึ่งบริษัทจะได้มีการวางแผนการดำเนินงานด้วยความระมัดระวัง
เพื่อให้สามารถดำเนินการและชำระหนี้ให้แก่เจ้าหนี้ได้ครบถ้วนตามที่กำหนดไว้ในแผนฟื้นฟูกิจการได้

1.5 ความเสี่ยงเกี่ยวกับความสามารถในการชำระหนี้ให้แก่เจ้าหนี้

ตามที่บริษัทได้รับอนุมัติวงเงินกู้ระยะยาวจากสถาบันการเงินเป็นจำนวนประมาณ 970 ล้านบาท
โดยมีกำหนดระยะเวลาการชำระคืนภายในระยะเวลา 2 ปี
โดยมีทรัพย์สินในโครงการเป็นหลักประกัน ดังนั้น
บริษัทอาจมีความเสี่ยงในการที่อาจไม่สามารถชำระหนี้ให้แก่เจ้าหนี้ได้ตามเงื่อนไข
อันอาจมีสาเหตุจากการดำเนินการไม่เป็นไปตามที่กำหนด เนื่องจากมีปัจจัยภายนอกมากระทบ
อาทิเช่นภาวะเศรษฐกิจ และภาวะการแข่งขันที่ทวีความรุนแรงมากขึ้น นอกจากนั้นแล้ว
บริษัทยังอาจมีความเสี่ยงจากความผันผวนของอัตราดอกเบี้ยในตลาดในอนาคต
ซึ่งจะส่งผลต่อกระแสเงินสดที่จะนำมาชำระหนี้

อย่างไรก็ตาม บริษัทได้มีการวางแผนในการดำเนินงาน และวางกลยุทธ์ที่เหมาะสม รวมทั้ง
ได้มีการทบทวนผลการดำเนินงานและภาวะปัจจัยต่างๆที่มีผลต่อบริษัทเป็นระยะ ดังนั้น
จึงมีส่วนช่วยให้บริษัท สามารถกำหนดนโยบาย และวางกลยุทธ์
การดำเนินงานได้อย่างถูกต้องและเหมาะสม ซึ่งจะส่งผลให้บริษัท
สามารถมีกระแสเงินสดจากการดำเนินงานและชำระหนี้ให้แก่เจ้าหนี้ได้ตามเงื่อนไขที่กำหนด

1.6 ความเสี่ยงในการดำรงสถานะเป็นบริษัทจดทะเบียนในตลาดหลักทรัพย์ฯ

เมื่อวันที่ 26 ธันวาคม 2546 คณะกรรมการตลาดหลักทรัพย์แห่งประเทศไทย
อาศัยอำนาจตามความในมาตรา 171 (4) แห่งพระราชบัญญัติ หลักทรัพย์และตลาดหลักทรัพย์ พ
.ศ. 2535 มีมติให้เพิกถอนหลักทรัพย์ของบริษัท
ส่งผลให้หลักทรัพย์ของบริษัทสิ้นสภาพจากการเป็นหลักทรัพย์จดทะเบียนตั้งแต่วันดังกล่าวเป็นต้นไป
เมื่อวันที่ 9 มกราคม 2547 บริษัทได้ยื่นหนังสือขออุทธรณ์ต่อคณะกรรมการดังกล่าว ในวันที่ 1
มีนาคม 2547 คณะกรรมการได้พิจารณาแล้วมีมติผ่อนปรนคำสั่งเพิกถอนหลักทรัพย์ให้แก่ บริษัท คันทรี่
(ประเทศไทย) จำกัด (มหาชน) โดยให้ยังคงสภาพเป็นบริษัทจดทะเบียนไปก่อน
และให้บริษัทต้องปฏิบัติตามแผนฟื้นฟูกิจการเพื่อให้ส่วนของผู้ถือหุ้นเป็นบวก
และให้ซื้อทรัพย์สินในส่วนที่จะนำกลับมาดำเนินการมาดำเนินการเป็นธุรกิจหลักภายใน 180 วัน
รวมทั้งให้บริษัทพิจารณาจัดสรรหุ้นจำนวนหนึ่งให้ผู้ถือหุ้นเดิมก่อนการลดทุนและปรับโครงสร้างหนี้

อย่างไรก็ตามเมื่อวันที่ 18 สิงหาคม 2547
บริษัทย่อยรายใหม่ได้ดำเนินการซื้อที่ดินที่สุวินทวงศ์คืนจากเจ้าหนี้กลุ่มที่ 1 แล้ว และ เมื่อวันที่ 27
สิงหาคม 2547 บริษัทได้ปฏิบัติตาม แผนฟื้นฟูกิจการจนส่วนของผู้ถือหุ้นของบริษัทเป็นบวกแล้ว
ในส่วนของการพิจารณาจัดสรรหุ้นให้แก่ผู้ถือหุ้นเดิมที่ได้รับความเสียหายจากการลดทุนก่อนการแปลงหนี้เป็นทุนให้แก่เจ้าหนี้นั้น
บริษัทได้ดำเนินการแก้ไขแผนฟื้นฟูกิจการเพื่อให้สามารถดำเนินการดังกล่าวได้
ซึ่งปัจจุบันเจ้าหนี้มีมติยอมรับคำร้องขอแก้ไขแผนฟื้นฟูกิจการแล้ว
อยู่ระหว่างกระบวนการพิจารณาของศาลล้มละลายกลาง

ดังนั้น หากบริษัท สามารถดำเนินการได้ครบถ้วนตามเงื่อนไขที่ตลาดหลักทรัพย์ฯ กำหนด
บริษัทก็จะคงมีสถานภาพเป็นบริษัทจดทะเบียน โดยบริษัท
มีนโยบายที่จะดำเนินการตามหลักเกณฑ์ของตลาดหลักทรัพย์ฯเพื่อให้หลักทรัพย์ของบริษัทสามารถซื้อขายได้
และออกจากหมวดฟื้นฟูกิจการมาสู่หมวดปกติต่อไป